En stofskiftesygdom giver ubalancer i reguleringen af skjoldbruskkirtlens hormoner. Det resulterer i, at man enten kan have for højt stofskifte eller for lavt stofskifte.
Både for højt og for lavt stofskifte udvikles oftest over lang tid. Symptomerne er mangeartede, og hvilke man oplever, kan være forskellige fra person til person. Samtidig er det forholdsvis generelle symptomer, og den gradvise udvikling gør, at man måske ikke altid er opmærksom på, at der kan være tale om en stofskiftesygdom.